คุมฟินันซ่า3เดือนใส่ทุนพันล้าน
บอร์ดฟินันซ่าชุดใหม่ เผยนักลงทุนสนใจฟินันซ่าประกันชีวิตเพียบ หลังใบอนุญาตมีมูลค่ากว่า 500 ล้านบาท
28 เม.ย. 2553

บอร์ดฟินันซ่าชุดใหม่ เผยนักลงทุนสนใจฟินันซ่าประกันชีวิตเพียบ หลังใบอนุญาตมีมูลค่ากว่า 500 ล้านบาท
น.ส.สุภา ปิยะจิตติ ประธานคณะกรรมการควบคุม บริษัท ฟินันซ่าประกันชีวิต เปิดเผยว่า เมื่อวันที่ 26 เม.ย. 2553 ได้มีการประชุมคณะกรรมการและผู้บริหารของบริษัท ฟินันซ่าแล้ว โดยวางกรอบการทำงานเพื่อแก้ไขปัญหาให้เสร็จภายใน 3 เดือน ซึ่งต้องหาผู้ร่วมทุนรายใหม่ให้ได้ และต้องใส่เงินเพิ่มทุนอีก 1,000 ล้านบาท เพื่อให้มีเงินกองทุนครบตามที่กฎหมายกำหนด
ทั้งนี้ การหาผู้ร่วมทุนรายใหม่จะเน้นนักลงทุนทั่วไปที่สนใจธุรกิจประกัน ซึ่งที่ผ่านมาก็มีนักลงทุนจำนวนมากสนใจที่จะเข้าซื้อกิจการของบริษัท แต่ถูกกดราคามากเกินไป จึงเจรจาไม่สำเร็จ ซึ่งคณะกรรมการควบคุมมั่นใจว่าจะหาผู้ร่วมทุนรายใหม่ได้ เนื่องจากใบประกอบธุรกิจประกันชีวิตมีมูลค่าถึง 500 ล้านบาท และก็ไม่มีการออกใบอนุญาตรายใหม่อีกแล้ว 
สำหรับแนวทางที่บริษัท ฟินันซ่า ที่จะขอให้ธนาคารอิสลามแห่งประเทศไทยเข้ามาใส่เงินเพิ่มทุนนั้นคงเป็นไปไม่ได้ เนื่องจากผิดหลักเกณฑ์การลงทุนของธนาคารอิสลามที่ไม่หาผลประโยชน์จากดอกเบี้ย ส่วนจะให้ธนาคารรัฐแห่งอื่นมาใส่เงินเพิ่มทุนให้ ตอนนี้ถือว่าไม่ใช่ทางเลือกอันดับต้นๆ เพราะเชื่อว่าจะมีนักลงทุนจากต่างประเทศเข้ามาลงทุน
ทั้งนี้ ยังได้มีคำสั่งห้ามกรรมการชุดเดิมหยุดการบริหารงานทั้งหมด และได้มีการแต่งตั้ง นายสุจินต์ พงษ์ศักดิ์ ที่ปรึกษาสมาคมประกันชีวิตไทย เป็นกรรมการผู้จัดการชั่วคราวระหว่างบริษัทถูกควบคุม
สำหรับเรื่องการรับชำระเบี้ยหรือการจ่ายค่าสินไหมให้กับลูกค้านั้นยังเป็นไปตามปกติ เนื่องจากบริษัทยังไม่ได้มีปัญหาเรื่องสภาพคล่อง เพียงแต่ห้ามขายประกันรายใหม่